राज्य में इस बार 40 लाख टन सरसों उत्पादन की उम्मीद : सैनी
जयपुर|कृषि मंत्रीप्रभुलाल सैनी ने कहा कि राजस्थान को सरसों प्रदेश घोषित करने के लिए राज्य सरकार ने केन्द्र सरकार को प्रस्ताव भेज दिया है। सैनी यहां बिड़ला ऑडिटोरियम में रविवार को 38वें अखिल भारतीय रबी तिलहन सेमिनार का शुभारंभ करने के बाद मुख्य अतिथि के रूप में बोल रहे थे। मस्टर्ड ऑयल प्रॉड्यूशर्स एसोसिएशन ऑफ इंडिया (मोपा) एवं दी सैंट्रल ऑर्गेनाईजेशन फॉर ऑयल इंडस्ट्री एंड ट्रेड (कुईट) के संयुक्त तत्वावधान में आयोजित इस दो दिवसीय राष्ट्रीय संगोष्ठी में कृषि मंत्री ने कहा कि अनुकूल मौसम को देखते हुए राजस्थान में इस बार करीब 40 लाख टन सरसों पैदावार होने की उम्मीद है। इस मौके पर रामबाबू राठौड़ एवं लक्ष्मीचंद अग्रवाल को लाइफटाइम अचीवमेंट अवॉर्ड से सम्मानित किया गया। मोपा के अध्यक्ष बाबूलाल डाटा एवं कुईट के चेयरमैन लक्ष्मीचंद अग्रवाल ने प्रारंभ में भारतीय जनता पार्टी के प्रदेश अध्यक्ष अशोक परनामी एवं कृषि मंत्री को साफा एवं स्मृतिचिह्न देकर उनका स्वागत किया। मोपा के संयुक्त सचिव अनिल चतर एवं कोषाध्यक्ष पारस जैन को स्मारिका के बेहतर संपादन के लिए उनका अभिनंदन किया गया। राजस्थान खाद्य पदार्थ व्यापार संघ के चेयरमैन बाबूलाल गुप्ता, मोपा सचिव के.के. अग्रवाल एवं राज्य सरकार के प्रमुख शासन सचिव सुबोध अग्रवाल ने भी अपने विचार व्यक्त किए।
hin_Deva hin_Deva